SK Úradný vestník Európskej únie C 66/27

Oznámenie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.143 – Opel

(2007/C 66/11)

1. ÚVOD

V prípadoch, v ktorých má Komisia v úmysle prijať rozhodnutie požadujúce ukončenie porušovania práva a dotknuté podniky navrhnú záväzky, ktoré sú ochotné na seba prevziať, aby rozptýlili obavy, ktoré Komisia vyjadrila vo svojom predbežnom posúdení, môže Komisia podľa článku 9 nariadenia Rady (ES) č. 1/2003 (1) rozhodnúť o záväznosti týchto záväzkov pre dotknuté podniky. Takéto rozhodnutie je možné prijať na vymedzené obdobie s uvedením, že dôvody na zásah Komisie viac nepretrvávajú. Komisia uverejní podľa článku 27 ods. 4 tohto istého nariadenia stručné zhrnutie prípadu a podstatu záväzkov. Zainteresované strany môžu predložiť svoje pripomienky v rámci lehoty stanovenej Komisiou.

2. ZHRNUTIE PRÍPADU

Prípad sa týka poskytovania technických opravárenských informácií týkajúcich sa vozidiel Opel/Vauxhall nezávislým opravovniam zo strany spoločnosti General Motors Europe's (ďalej len „GME“). Zisťovanie Komisie ukázalo, že spoločnosť GME pravdepodobne neposkytla určité kategórie technických opravárenských informácií po skončení prechodného obdobia stanoveného v nariadení Komisie (ES) č. 1400/2002 (2). Navyše v čase, keď Komisia začala svoje zisťovanie, nezaviedla spoločnosť GME podľa predbežného posúdenia Komisie ešte stále efektívny systém umožňujúci nezávislým opravovniam neviazaný prístup k technickým opravárenským informáciám v súvislosti s vozidlami Opel/Vauxhall. Hoci spoločnosť GME počas zisťovania Komisie zlepšila dostupnosť svojich technických informácií, informácie dostupné nezávislým opravovniam sa javia byť naďalej neúplné.

V decembri 2006 začala Komisia konanie a zaslala GME predbežné posúdenie zahŕňajúce predbežný názor, že dohody, ktoré spoločnosť GME uzatvorila so svojimi partnermi v oblasti popredajných servisných služieb, vzbudzujú obavy, pokiaľ ide o ich zlučiteľnosť s článkom 81 ods. 1 Zmluvy o ES.

GME v dohodách týkajúcich sa servisu a dodávok náhradných dielov v podstate vyžaduje od členov svojej autorizovanej siete, aby vykonávali celý rad opráv spojených s príslušnou značkou vozidiel, čím vlastne vylúčil z poskytovania služieb iné firmy, ktoré by chceli ponúkať odlišné a/alebo špecifickejšie služby, ako aj veľkopredajcov náhradných dielov. Komisia sa obávala, že by možné negatívne dôsledky takýchto dohôd mohla posilniť aj skutočnosť, že spoločnosť GME neposkytla nezávislým opravovniam primeraný prístup k technickým informáciám. Podľa predbežnej analýzy Komisie by takýto postup mohol prispieť k zhoršeniu postavenia nezávislých opravovní na trhu, čo by mohlo viesť k zmenšeniu trhu pre nezávislých veľkopredajcov s náhradnými dielmi a spôsobiť značné poškodenie na strane spotrebiteľa podstatným zmenšením ponuky náhradných dielov, zvýšením cien opravárenských služieb, zmenšením výberu opravovní, ako aj problémy v oblasti bezpečnosti a nedostatočný prístup k inovatívnym opravovniam.

Navyše sa zdá, že skutočnosť, že spoločnosť GME údajne neposkytla nezávislým opravovniam primeraný prístup k technickým informáciám, nedovoľuje uplatnenie výnimky podľa nariadenia (ES) č. 1400/2002 na tieto dohody s jeho partnermi v oblasti popredajných servisných služieb, keďže podľa článku 4 ods. 2 nariadenia sa uvedená výnimka neuplatňuje, ak dodávateľ motorových vozidiel odmietne poskytnúť nezávislým operátorom prístup k technickým informáciám, diagnostickým alebo iným zariadeniam, nástrojom vrátane akéhokoľvek relevantného softvéru alebo školenia vyžadovaného na opravu a údržbu týchto motorových vozidiel.

Napokon Komisia dospela k predbežnému názoru, že v súvislosti s nedostatočným prístupom k technickým opravárenským informáciám nemôže sa na dohody uzatvorené medzi GME a autorizovanými opravovňami Opel/Vauxhall uplatňovať ustanovenie článku 81 ods. 3. Zdá sa, že rast efektívnosti, ktorý možno z prevádzky vybraných sietí autorizovaných opravovní očakávať, nie je v podstate dostatočnou kompenzáciou negatívneho ovplyvnenia hospodárskej súťaže zapríčineného v súčasnej dobe neadekvátnym prístupom k technickým opravárenským informáciám týkajúcim sa príslušnej značky vozidiel poskytnutým nezávislým operátorom a následnou ochranou autorizovaných sietí Opel/Vauxhall pred konkurenčným tlakom vyvíjaným zo strany sektora nezávislých opravovní.

3. PODSTATA PONÚKANÝCH ZÁVÄZKOV

Spoločnosť GME ponúkla Komisii záväzky s cieľom rozptýliť obavy uvedené v súvislosti s hospodárskou súťažou v predbežnom posúdení. Navrhuje, aby všetky tieto záväzky zostali v platnosti do 31. mája 2010. Stručné zhrnutie záväzkov je uvedené v nasledujúcej časti a uverejnené v anglickom znení na internetovej stránke Generálneho riaditeľstva pre hospodársku súťaž: http://ec.europa.eu/comm/competition/index_en.html.

3.1 Predmetné technické informácie

Podľa zásady na určenie rozsahu informácií, ktoré je potrebné sprístupniť, nesmie dochádzať k diskriminácii medzi nezávislými a autorizovanými opravovňami. V tejto súvislosti GME zabezpečí, aby všetky technické informácie, nástroje, zariadenia, softvér a školenia nevyhnutné na realizáciu opráv a údržby motorových vozidiel Opel/Vauxhall a poskytnuté zo strany alebo v mene GME autorizovaným opravovniam a/alebo nezávislým dovozcom v ktoromkoľvek členskom štáte, boli takisto poskytnuté nezávislým opravovniam.

„Technické informácie “v zmysle článku 4 ods. 2 nariadenia (ES) č. 1400/2002 zahŕňajú všetky informácie poskytované autorizovaným opravovniam Opel/Vauxhall potrebné na opravu a údržbu motorových vozidiel značky Opel/Vauxhall. Konkrétne sem patrí softvér, chybové kódy a iné parametre spolu s aktualizáciami, ktoré sú pri elektronických riadiacich jednotkách (electronic control units – ECUs) potrebné na zadanie alebo obnovenie nastavení odporúčaných zo strany GME, ďalej metódy identifikácie motorového vozidla, katalógy náhradných dielov, pracovné riešenia vyvinuté na základe praktických skúseností týkajúcich sa problémov typických pre ten ktorý model alebo sériu, informácie o zvolávacích akciách a iné informácie o opravách, ktoré môžu byť realizované bezplatne v rámci autorizovanej siete opravovní.

Prístup k nástrojom zahŕňa aj prístup k elektronickým diagnostickým alebo iným opravárenským nástrojom spolu s príslušným softvérom vrátane jeho pravidelných aktualizácií, ako aj popredajný servis pre tieto nástroje.

V odôvodnení 26 nariadenia sa jasne uvádza, že v článku 4 ods. 2 sa nevyžaduje, aby spoločnosť GME poskytovala nezávislým opravovniam technické informácie, ktoré by tretej strane umožnili obísť alebo vypnúť zabudované poplašné zariadenie proti odcudzeniu vozidla a/alebo rekalibrovať (3) elektronické zariadenia alebo zasahovať do zariadení, ktoré obmedzujú rýchlosť, alebo meniť parametre určujúce výkon vozidla. Napriek tomu sa spoločnosť GME zaviazala, že poskytne nezávislým opravovniam neobmedzený prístup k informáciám tohto typu za predpokladu, že budú držiteľmi certifikátu o absolvovaní školenia GME (4). Uvedený certifikát bude nezávislým opravovniam vydaný bezodkladne po absolvovaní uvedeného školenia.

Ak by spoločnosť GME niekedy v budúcnosti chcela využiť výnimku uvedenú v odôvodnení 26, ako odôvodnenie neposkytnutia prístupu nezávislým opravovaniam k niektorým technickým informáciám, potom musí zabezpečiť, aby tu išlo len o také informácie, ktoré by mohli narušiť ochranu uvedenú v odôvodnení 26 a aby absencia takýchto informácií nebránila nezávislým opravovniam vo výkone prác iných, než sú uvedené v odôvodnení 26, vrátane prác na takých častiach, ako je elektronický manažment motora, airbagy, napínače bezpečnostných pásov alebo prvky centrálneho uzamykania

3.2 Uverejnenie

V článku 4 ods. 2 nariadenia sa stanovuje, že technické informácie musia byť sprístupnené takým spôsobom, ktorý vyhovuje potrebám nezávislých opravovní. Zahŕňa to ako sprístupnenie informácií, tak aj stanovenie cien pri zohľadnení rozsahu, v akom nezávislé opravovne využívajú uvedené informácie.

GME umiestni na internetovú stránku venovanú technickým informáciám (ďalej len „TI stránka“) všetky technické informácie týkajúce sa modelov, ktoré boli uvedené na trh po roku 1996 a zabezpečí, aby sa na TI stránke alebo na akejkoľvek inej stránke, ktorá by ju mohla v budúcnosti nahradiť, nachádzali vždy všetky aktualizované technické informácie. GME vždy zabezpečí, aby bolo stránku možné kedykoľvek rýchlo nájsť a aby poskytovala ekvivalentnú úroveň informácií, akú umožňujú metódy poskytovania technických informácií členom autorizovaných sietí Opel/Vauxhall. Ak GME alebo podnik konajúci v mene GME sprístupní určité technické informácie autorizovaným opravovniam, najmä ak budú v jazykovej verzii niektorého zo štátov EÚ, GME zabezpečí, aby bola táto jazyková verzia informácií bezodkladne umiestnená na TI stránku.

GME v rámci plnenia svojich záväzkov umiestni do 31. decembra 2007 na TI stránku elektronický katalóg náhradných dielov, ktorý sa na nej v súčasnosti nenachádza. Ako dočasné riešenie bude katalóg k dispozícii prostredníctvom telefonického servisného centra GME, ktoré na požiadanie a bezodkladne zašle nezávislým opravovniam požadované strany faxom v ktorejkoľvek jazykovej verzii, ktorú majú k dispozícii aj autorizované opravovne. Táto služba bude k dispozícii za poplatok 1 EUR za stranu (+ 3,9 % manipulačný poplatok), pričom sa bude uplatňovať cena za miestny hovor.

Pokiaľ ide o schémy zapojenia, GME umiestni na TI stránku všetky takéto schémy, ktoré boli vytvorené alebo konvertované do digitálneho formátu za účelom ich využitia v rámci autorizovaných opravovní Opel/Vauxhall v EÚ. Zostávajúce schémy prislúchajúce vždy k určitým modelom (5) uvedeným na trh po 1. januári 1997, ktoré nie sú k dispozícii v digitálnej podobe, budú sprístupnené nezávislým opravovniam prostredníctvom telefonického servisného centra GME. Takéto telefonické servisné centrá budú fungovať vo všetkých požadovaných jazykov, aby sa predišlo priamej alebo nepriamej diskriminácii medzi nezávislými opravovňami a autorizovanými opravovňami Opel/Vauxhall pri zohľadnení podmienok, za ktorých takéto autorizované opravovne majú prístup k schémam zapojenia. Schémy zapojenia budú poskytované bezodkladne faxom v najmenších možných balíkoch, ktoré priemerná nezávislá opravovňa potrebuje na realizáciu opravy a za takých istých podmienok, za akých sú poskytované autorizovaným opravovniam Opel/Vauxhall. GME sa zaväzuje, že počas trvania platnosti záväzkov zachová podmienky v súčasnosti uplatňované pri týchto schémach zapojenia, ktoré neboli konvertované do digitálnej podoby.

Pokiaľ ide o prístup k TI stránke, súhlasil GME s tým, že poskytne hodinovú, dennú, týždennú, mesačnú a ročnú pomernú tarifu pre vstupy pri cene 4 EUR, 30 EUR, 100 EUR, 300 EUR a 3 700 EUR. Pri prvom prihlásení sa na TI stránku sa účtuje jednorazový registračný poplatok 15 EUR a 3,9 % manipulačný poplatok). Prístup na Tech1/Tech2 SWDL (Diagnostic Tester Software Download) bude umožnený po zaplatení ročného predplatného TI stránky alebo po zaplatení osobitného mesačného poplatku 100 EUR. GME súhlasí so zachovaním tohto systému spoplatnenia prístupu na stránku a nebude poplatky zvyšovať nad priemernú mieru inflácie v rámci EÚ.

3.3 Zásada minimálnych požiadaviek

Záväzky, ktoré na seba prevzala spoločnosť GME, sa nedotýkajú žiadnych súčasných ani budúcich požiadaviek stanovených v právnych predpisoch Spoločenstva alebo vo vnútroštátnych právnych predpisoch, ktoré by mohli zväčšiť rozsah technických informácií, ktoré musí GME poskytnúť nezávislým operátorom, a/alebo stanoviť lepší spôsob poskytnutia týchto informácií.

3.4 Vyriešenie sporu

GME zriadi funkciu GME ombudsmana, ktorého úlohou bude riešiť sťažnosti podané nezávislými opravovňami v súvislosti s prístupom k technickým informáciám. GME ombudsman po prijatí sťažnosti od nezávislej opravovne odpovie v mene GME (odpoveď GME) sťažovateľovi najneskôr do troch týždňov od prijatia celého príslušného spisu. V prípade, že nezávislá opravovňa nebude akceptovať odpoveď GME, zaväzuje sa GME akceptovať arbitrážny mechanizmus na riešenie sporov týkajúcich sa poskytovania technických informácií, kde každá strana takéhoto sporu môže menovať jedného experta. Títo potom spoločne rozhodnú o menovaní tretieho experta.

Miesto konania arbitráže je v tom členskom štáte, v ktorom má žiadajúca strana svoje sídlo. Jazykom arbitrážneho konania je úradný jazyk používaný v mieste konania arbitráže. Arbitráž sama sa nedotýka práva podať v tejto záležitosti žalobu na príslušnom vnútroštátnom súde.

4. VÝZVA NA PREDLOŽENIE PRIPOMIENOK

Na základe testu trhu má Komisia v úmysle prijať rozhodnutie podľa článku 9 ods. 1 nariadenia (ES) č. 1/2003, ktorým vyhlási vyššie zhrnuté záväzky uverejnené na internetovej stránke Generálneho riaditeľstva pre hospodársku súťaž (6) za záväzné. V súlade s článkom 27 ods. 4 nariadenia (ES) č. 1/2003 vyzýva Komisia zainteresované tretie strany, aby predložili svoje pripomienky k navrhovaným záväzkom. Tieto pripomienky musia byť Komisii doručené najneskôr do jedného mesiaca odo dňa uverejnenia. Pripomienky je možné zaslať Komisii na túto emailovú adresu: comp-infotech@ec.europa.eu, faxom (č. (32-2) 296 29 11) alebo poštou s uvedením referenčného čísla COMP/39.143 – Opel na túto adresu:

European Commission Directorate-General for Competition Antitrust Registry J-70 B-1049 Brussels

V ďalšom priebehu konania môže byť po uverejnení tohto oznámenia nutné alebo vhodné sprístupniť zhrnutie prijatých pripomienok stranám, ktoré ponúkajú záväzky. Z tohto dôvodu vás žiadame, aby ste vyznačili dôverné informácie alebo obchodné tajomstvá. Oprávnené požiadavky budú zohľadnené.

(1) Ú. v. EÚ L 1, 4.1.2003, s. 1.

(2) Ú. v. EÚ L 203, 1.8.2002, s. 30.

(3) T. j. modifikovať pôvodné nastavenia ECU odlišne od odporúčaní GME.

(4) Poplatok za certifikát o absolvovaní školenia bude rovnaký pre autorizované aj pre nezávislé opravovne a spoločnosť GME sa zaviazala, že ich výšku počas trvania platnosti záväzkov nezmení. Školenie bude zahŕňať: i) dvojdňovú inštruktáž (cena od 115 do 230 EUR za jeden deň v závislosti od vnútroštátneho trhu) a ii) dvojdňové školenie Tech2-web (cena od 30 do 50 EUR za jeden deň, opäť v závislosti od príslušného vnútroštátneho trhu). Školenie bude organizovať GM Academy.

(5) Z týchto modelov sa naďalej vyrábajú len dva (Agila a Movano) a schémy zapojenia k variantom oboch týchto modelov, ktoré boli na trh uvedené od roku 2002, sa nachádzajú na TI stránke. Jediné modely, pre ktoré sa takéto schémy dajú získať iba prostredníctvom telefonického servisného centra (Arena a Sintra), prestali byť vyrábané v rokoch 1999 a 2001. V prípade zostávajúcich modelov sa na TI stránke nachádzajú schémy zapojenia k variantom, ktoré boli na trh uvedené od roku 2002 (Astra-G, Frontera-B, Zafira-A) alebo od roku 2003 (Speedster).

(6) http://ec.europa.eu/comm/competition/index_en.html